Enhedslisten om blokering af Grooveshark: Rendyrket censur

Internetudbyderne bør være neutrale, mener Enhedslisten efter fogedforbud nu beordrer teleselskabet 3 til at blokere for den gratis musiktjeneste Grooveshark.

Det er et udtryk for rendyrket censur, at der mandag i denne uge blev nedlagt fogedforbud, som skal få teleselskabet 3 til at blokere for musikhjemmesiden Grooveshark.

Det mener regeringens støtteparti, Enhedslisten:

»Det virker helt absurd på mig, at internetudbyderne bliver gjort medskyldige i ophavsretskrænkelserne. Jeg mener, at der bør gælde et princip om, at internetudbyderne er neutrale,« udtaler Enhedslistens it-ordfører, Stine Brix, i en pressemeddelelse.

Grooveshark er en hjemmeside, hvor brugeren kan søge efter og lytte til tusindvis af musiknumre gratis.

Grooveshark var blevet indbragt for Fogedretten på Frederiksberg af Rettighedsalliancen - tidligere kendt som Antipirat-gruppen.

»Jeg frygter for, hvad der kan blive det næste. Skal vi til at spærre for alle udenlandske hjemmesider med brugerindhold, indtil de har lavet en aftale med Rettighedsalliancen?,« udtaler Stine Brix.

Fogedretten har i sin afgørelse lagt vægt på, at 3s kunder selv overtræder ophavsretslovens regler, når de streamer musik.

Derfor kan de ikke »rette noget erstatningskrav mod teleselskabet 3, hvis adgangen til www.grooveshark.com lukkes,« fremgår det af domsafsigelsen.

Fogedforbuddet er trådt i kraft, men fungerer kun midlertidigt. Rettighedsalliancen har nu to uger til at anlægge et civilt søgsmål om www.grooveshark.coms krænkelser og teleselskabet 3s medvirken hertil, fremgår det af kendelsen.